الاقتصاد بالفلّاقي : قدّاش تسلّفنا بعد الثّورة و شنوّا عملنا بيهم ؟ – En Bref
الاقتصاد بالفلّاقي : قدّاش تسلّفنا بعد الثّورة و شنوّا عملنا بيهم ؟
قدّاش تسلّفنا بعد الثّورة، و قدّاش جاتنا هبات، و شنوّا عملنا بيهم. 80 مليار دينار؟ ميات مليار دينار؟ ضاعت ؟ تبخرت ؟ هات نثبتو بالتفصيل و نفهمو كل تفصيل
نوّاب لجنة الماليّة بمجلس نوّاب الشّعب، بعثو مؤخّرا رسالة لوزارة الماليّة يسألو فيها، شنوّا عملت بالفلوس الّي تسلّفتهم
هات نشوفو شنوّا صار 2011 الى 2019
أوّلا، نشوفو قدّاش لمّينا ضرائب من الشّعب التّونسي أفراد و شركات؟
من 2011 الى 2019، الشّعب التّونسي أفراد و شركات دفعوا ضرائب يقيمة 176,6 مليار دينار
ثانيا قدّاش لمّينا من مداخيل جايّة من أرباح الحارة مؤسّسات عموميّة الرّابحة، و مداخيل أتاوات النّفط، و أتاوة عبور أنبوب الغاز الجزائري، و مداخيل المصادرة و الخوصصة، و الشركات الحكومية الي ماخذة قروض من الدّولة و خلصتهم، يعني السؤال هو قدّاش لمّينا من المداخيل غير الجبائيّة؟
من 2011 الى 2019، المداخيل غير الجبائية لتونس بلغت 24 مليار دينار
كي نجمعو اوّلا و ثانيا، نلقاو مجموع امكانيّاتنا الذّاتيّة في التّسعة سنين من 2011 الى 2019. و المجموع هذا يطلع 200,6 مليار دينار. يعني احنا جمعنا موارد ذاتيّة بقيمة 200,6 مليار دينار… هات نشوفو قدّاش مصاريفنا في الـ تسعة سنين هذوكم
أوّل مصروف صرفناه، هو أجور موظّفي وعملة الدّولة، وفي التّسعة سنين، الشّعب التّونسي دفع ما قيمتو 107,5 مليار دينار أجور لموظّفي وعملة الدّولة. (ما تستغربوش من الرّقم، عندنا حوالي معدّل 650 الف موظّف، كي تقسمو الـ107,5 مليار على 9 سنين، و الي تلقاووه تقسموه على 650 الف موظّف، تلقاو معدّل الأجر للموظّف الواحد في العام، أقسموه على 12، تلقاو انّو الأجر الخام للموظّف شهريّا في حدود معدّل 1531 دينار، نحّيو منهم قصاصات ضمان اجتماعي و ضرائب و مساهمة المشغّل في الضّمان الاجتماعي (حوالي 4% من الاجر الخام) تلقاو معدّل اجر (نعاود معدّل هذا) الموظّف هو 918 دينار شهريّا. شفتو كيفاه هاك الـ107 مليار دينار الخرافيّة كيفاه تتلقّط بالفليّس بالفليّس
باهي قلنا عندنا 200,6 مليار دينار صرفنا منهم 107,5 مليار دينار أجور موظّفي و عملة الدّولة، قعد في يدّينا 93,1 مليار دينار، وفى المصروف؟ لا مازال
ثاني مصروف عندنا، هو الدّعم، و التدخّلات للعائلات المعوزة، و مساعدة الصّناديق الاجتماعيّة للتّقاعد، و مصاريف الانتخابات المختلفة… احنا في الـ9 سنين صرفنا على الحكايات هذي 51,9 مليار دينار، بمعدّل 5,8 مليار دينار سنويّا. عام 2019، صرفنا 7,8 مليار دينار على الحكايات هذي، منهم 4,8 مليار دينار وحدهم لدعم المحروقات و الموادّ الغذائيّة و النّقل
باهي قلنا في يدّينا 93,1 مليار دينار، زدنا صرفنا منهم 51,1 مليار دينار دعم وتدخّلات اجتماعية، قعد في يدّينا 41,2 مليار دينار، وفى المصروف؟ لا مازال
ثالثا، عندنا مصاريف تسيير الإدارة التّونسيّة، ضوء و ماء و تلفون و كراوات و أوراق و محروقات و تصليح للبنايات و التّجهيزات و غيرهم من مصاريف التّسيير و الصّيانة… احنا في الـ9 سنين صرفنا على الحكايات هذي 9,7 مليار دينار
دونك، كانوا قاعدين في يدّينا 41,2 مليار دينار، زدنا صرفنا منهم 9,7 مليار مصاريف تسيير الإدارة التّونسيّة، قعد في يدّينا 31,5 مليار دينار، وفى المصروف؟ لا مازال
رابع مصروف عندنا، هو مصاريف التّنمية و الاستثمار (كيّاسات و قناطر و مدارس و مستشفيات و تجهيزات ثقيلة و غيرهم). احنا في الـ9 سنين صرفنا على الحكايات هذي 48,1 مليار دينار
نواصلو الحسبة اذا، كانوا قاعدين في يدّينا 31,5 مليار دينار، زدنا مصاريف تنمية بـ 48,1 مليار دينار. و هكّا ما قعد في يدّينا شي، و من فوق مسالين في 16,6 مليار دينار، وفاشي المصروف على الأقلّ؟ لا لا، مازال
خامس مصروف عندنا، هو مصروف تسديد الدّيون القديمة، احنا كلّ عام عندنا أقساط ديون (خذيناها في الأعوام الي قبلو) و يجي وقت خلاصها عامتها، أحنا في الـسعة سنين من 2011 الى 2019، خلّصنا أقساط ديون بقيمة 51,7 مليار دينار: 34,4 اصل و 17,3 فوائد
نجيو للحسبة الأخيرة توّا
احنا قبل الدّيون داخلة او خارجة، وحدنا وحدنا، في الـ 9 سنين من 2011 الى 2019، صرفنا فوق طاقتنا 16,6 مليار دينار. و هاذم بالطبيعة لازم نتسلفوهم لكن باش نلقاو شكون يسلّفنا ديما، لازم نكونو مخلصين و نخلصو القديم في وقتو، خلاص القديم طلع 51,6 مليار ديناريعني احنا عندنا حفرة بـ 68,2 مليار دينار(16,6+51,6). شنوّا الحلّ باش نغطّيوها؟ مشينا في هاك الـ 9 سنين، تسلّفنا 66 مليار دينار جديدة و دبّرنا يا كريم متاع اللّه هبات (من الإتّحاد الأوروبي أساسا) بـ 2,2 مليار دينار. و بالطّريقة هذي غطّينا كلّ مصاريفنا من 2011 الى 2019. و يعمل اللّه في الأعوام الجايّة توّ صغيراتنا يخلصو الدّيون الّي خذيناهم. علاش صرفنا اكثر من طاقتنا برشا بعد الثّورة باش نتورّطو للدّرجة هذي؟ هذا موش موضوعنا اليوم
الخلاصة في موضوع آش عملنا بالدّيون و الهبات
أحنا من عام 2011 الى 2019، دبّرنا ديون و هبات بقيمة 68,2 مليار دينار، صرفنا منهم 51,6 مليار دينا باش خلّصنا أقساط الدّيون الّي جاء وقت خلاصها كل عام من الأعوام التّسعة، و استعملنا 16,6 مليار دينار باش غطّينا الفارق بين مصاريفنا و مداخيلنا. هذي إجابة أولى لسؤال نوّاب لجنة الماليّة لوزارة الماليّة
السّادة النّوّاب الي يحبّو يثبتو في المصاريف بالباب بالباب من أبواب الميزانيّة الي حكينا عليهم لفوق، نقلهم راهو قضاة محكمة الحسابات كل عام يثبتوا و يقدمولكم تقرير مفصّل جدّا على طريقة صرف الميزانيّة في كلّ باب و كلّ عنوان و كل جزء، و كلّ عام بعد ما يجيكم هاك التّقرير، تصادقوا على قانون اسمو قانون غلق الميزانية الي فيه فاش تصرفت الموارد الذّاتيّة و الدّيون الي خذيناها